CELEX: 52018PC0599
Language: bg
Date: 2018-08-20
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за даване на разрешение на Унгария да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 20.8.2018
            COM(2018) 599 final
            2018/0314(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за даване на разрешение на Унгария да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност 
            
               
         
         
            
               ОБЯСНИТЕЛЕН МЕМОРАНДУМ
            
            
               В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност
                  1
                (наричана по-нататък „Директивата за ДДС“) Съветът, действащ с единодушие по предложение на Комисията, може да упълномощи дадена държава членка да въведе специални мерки за дерогация от разпоредбите на посочената директива, за да се опрости процедурата за събиране на ДДС или да се предотвратят определени форми на отклонение от данъчно облагане или избягване на данъци.
            
            
               С писмо, заведено в Комисията на 6 февруари 2018 г., Унгария поиска да приложи мярка за дерогация от член 26, параграф 1, буква а) и членове 168 и 168а от Директивата за ДДС и да ограничи правото на приспадане на ДДС върху лизинга на леки автомобили в Унгария. В съответствие с член 395, параграф 2 от Директивата за ДДС Комисията информира с писмо от 8 юни 2018 г. останалите държави членки за отправеното от Унгария искане. С писмо от 11 юни 2018 г. Комисията уведоми Унгария, че разполага с пълната информация, която смята за необходима за разглеждане на искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               Съгласно членове 168 и 168а от Директивата за ДДС данъчно задълженото лице има правото да приспадне ДДС, начислен при покупки, извършени за целите на облагаеми сделки. Член 26, параграф 1, буква а) от същата директива съдържа изискването употребата за лични нужди на стоки, които са част от стопанските активи, да се третира като възмездна доставка на услуги, когато дължимият за тези стоки ДДС подлежи на приспадане. Тази система позволява възстановяването на първоначално приспаднатия ДДС във връзка с употребата за лични нужди. 
            
            
               Понастоящем данъчно задължените лица в Унгария могат да приспадат ДДС върху лизинга на леки автомобили в степента, в която лекият автомобил се използва за облагаемата икономическа дейност на данъчно задълженото лице. За тази цел данъчно задължените лица трябва да са в състояние да докажат степента, в която използват своите леки автомобили за стопански цели. 
            
            
               Унгария твърди, че тази система е трудна за прилагане. Воденето на дневници на пътуването налага прекомерна тежест както за данъчно задължените лица, които ги поддържат, така и за данъчната администрация, която ги проверява. Според Унгария често е трудно да се разграничи и документира употребата за лични нужди и за професионални цели, ако наетото лице разполага с автомобила след работа и в почивните си дни. Проверките показват, че често дневниците, водени от данъчно задължените лица, са неточни и трудни за сверяване. 
            
            
               Поради това Унгария отправя искане на основание на член 395 от Директивата за ДДС да въведе мярка за дерогация от член 26, параграф 1, буква а) и членове 168 и 168а от Директивата за ДДС, с която да ограничи правото на приспадане върху лизинга на леки автомобили до определен процент. На свой ред предприятията ще са освободени от начисляването на ДДС върху употребата за лични нужди. Това води до опростяване на системата за всички заинтересовани страни и същевременно предотвратява отклонението от данъчно облагане поради неправилно водене на документацията. 
            
            
               Ограничението на правото на приспадане следва да се прилага за ДДС, платен върху лизинга на леки автомобили, които не се използват изключително за стопански цели. Леките автомобили в обхвата на мярката ще бъдат моторните превозни средства, проектирани главно за превозване на максимум 9 души, с обща маса на превозното средство, непревишаваща 5 тона.  Автомобилите, проектирани за превозване на стоки, автомобилите със специално предназначение (напр. товарен автомобил с кран, противопожарен автомобил, автобетоносмесител), автомобилите, проектирани за превозване на 10 или на повече от 10 души, тракторите и ремаркетата ще бъдат изключени от ограничението на правото за приспадане на ДДС и спрямо тях ще се прилагат обичайните правила.  
            
            
               Въз основа на оценки на употребата за лични нужди на служебни автомобили Унгария счита, че средно употребата за лични нужди възлиза на 40—60 %. Ето защо според Унгария ограничението за приспадане следва да се определи на 50 %. 
            
            
               Данъчно задължените лица, които желаят да не прилагат ограничението от 50 % и да приспадат ДДС пропорционално на действителната употреба за стопански цели, ще имат тази възможност, при условие че разполагат с подробни данни за действителната употреба за стопански цели на лизинговите леки автомобили. 
            
            
               Дерогацията следва да се прилага от 1 януари 2019 г. и нейният срок следва да бъде ограничен до 31 декември 2021 г., за да може да се прецени дали ограничението от 50 % отразява правилно дела на употребата на леките автомобили за стопански цели и за лични нужди. Всяко искане за удължаване на срока следва да се придружава от доклад, който включва преглед на прилаганото процентно ограничение, и следва да бъде изпратено на Комисията до 31 март 2021 г. 
            
            
               •Съгласуваност с действащите разпоредби в тази област на политиката
            
            
               Подобни дерогации във връзка с правото на приспадане са били предоставяни на други държави членки. 
            
            
               Съгласно член 176 от Директивата за ДДС Съветът определя разходите, по отношение на които ДДС не подлежи на приспадане. Дотогава той разрешава на държавите членки да продължат да прилагат изключенията, които са били в сила на 1 януари 1979 г. Следователно има известен брой клаузи за изчакване, които ограничават правото на приспадане на ДДС във връзка с леките автомобили. 
            
            
               
                  Независимо от предишните инициативи за установяване на правила относно категориите разходи, които може да подлежат на ограничение на правото на приспадане
                     2
                  , такава дерогация е подходяща до постигането на хармонизация на въпросните правила на равнището на ЕС. 
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПРОЦИОНАЛНОСТ
            
            
               •Правно основание
            
         
         
            
               Член 395 от Директивата за ДДС. 
            
            
               •Субсидиарност (при неизключителна компетентност) 
            
            
               
                  Като се има предвид разпоредбата от Директивата за ДДС, на която се основава предложението, принципът на субсидиарност не се прилага.
               
            
            
               •Пропорционалност
            
            
               Решението се отнася до даване на разрешение на държава членка по нейно искане и не представлява задължение.
            
            
               
                  Предвид ограничения обхват на дерогацията специалната мярка е пропорционална на поставената цел, а именно — опростяване на събирането на данъка и предотвратяване на някои форми на отклонение от данъчно облагане и избягване на данъци. По-специално, като се вземат предвид вероятността предприятията да не декларират изцяло задълженията си, както и административната тежест, която представлява за данъчните органи проверката на изминатите километри, ограничението от 50 % ще опрости събирането на ДДС в конкретен сектор.
               
            
            
               •Избор на инструмент
            
            
               
                  Предлаган инструмент: решение за изпълнение на Съвета.
               
               
                  Съгласно член 395 от Директива 2006/112/EО на Съвета дерогация от общите правила за ДДС е възможна единствено след разрешение от Съвета, действащ с единодушие по предложение на Комисията. Най-подходящият нормативен акт е решение за изпълнение на Съвета, тъй като негов адресат може да бъде отделна държава членка.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               
                  Настоящото предложение се основава на искане, отправено от Унгария, и засяга само тази държава членка. 
               
            
            
               •Събиране и използване на експертни становища
            
            
               
                  Не бяха необходими външни експертни становища. 
               
            
            
               •Оценка на въздействието
            
            
               
                  Предложението има за цел да опрости процедурата за начисляване на данъка и да предотврати отклонението от данъчно облагане и следователно има потенциално положително въздействие върху предприятията и администрациите. Унгария е оценила това решение като подходяща мярка, сравнима с други минали и прилагани понастоящем дерогации.
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Предложението няма да има отрицателно отражение върху бюджета на ЕС.
               
            
            
               5.ДРУГИ ЕЛЕМЕНТИ
            
            
               
                  Предложението включва клауза за изтичане на срока на действие, като срокът на действие на дерогацията изтича автоматично на 31 декември 2021 г.
               
            
         
         
            
               
                  В случай че Унгария възнамерява срокът на действие на дерогационната мярка да бъде удължен и след 2021 г., тя следва да представи на Комисията най-късно до 31 март 2021 г. искане за удължаване, придружено от доклад, който включва преглед на процентното ограничение.
               
            
            
               2018/0314 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за даване на разрешение на Унгария да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност 
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  3
               , и по-специално член 395, параграф 1 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)С писмо, заведено в Комисията на 6 февруари 2018 г., Унгария поиска разрешение да прилага дерогация от разпоредбите на Директива 2006/112/ЕО, уреждащи правото на приспадане на данък върху получените доставки във връзка с лизинга на леки автомобили.
            
            
               (2)С писмо от 8 юни 2018 г. Комисията предаде на останалите държави членки отправеното от Унгария искане. С писмо от 11 юни 2018 г. Комисията уведоми Унгария, че разполага с пълната информация, която смята за необходима за разглеждане на искането.
            
            
               (3)В членове 168 и 168а от Директива 2006/112/ЕО се установява правото на данъчно задълженото лице да приспада данъка върху добавената стойност (ДДС), начислен върху доставките на стоки и услуги за дадено данъчно задължено лице, предназначени за неговите облагаеми сделки. Член 26, параграф 1, буква а) от Директива 2006/112/ЕО съдържа изискване да се начисли ДДС, когато даден стопански актив се използва за лични нужди на данъчно задълженото лице или неговия персонал, или по-общо за цели, различни от стопанската му дейност. 
            
            
               (4)Понастоящем данъчно задължените лица в Унгария могат да приспадат ДДС върху лизинга на леки автомобили в степента, в която лекият автомобил се използва за облагаемата икономическа дейност на данъчно задълженото лице. За да могат да се възползват от приспадането на ДДС, данъчно задължените лица трябва да докажат степента, в която използват своите леки автомобили за стопански цели. 
            
            
               (5)Унгария твърди, че тази система е трудна за прилагане. Често е трудно да се определи кога точно даден стопански актив се използва за нестопански цели и дори когато това е възможно, процедурата често е обременителна. 
            
            
               (6)Ето защо Унгария поиска специална мярка, по силата на която размерът на ДДС върху разходите, подлежащи на приспадане във връзка с лизинга на леки автомобили, които не се използват изцяло за стопански цели, следва да бъде установен с фиксирана процентна ставка. Като се основава на оценките, Унгария счита, че най-подходящото ограничение на приспадането е 50 %. Същевременно изискването за отчитане на ДДС при употребата на леките автомобили за нестопански цели следва да се премахне, когато за тези автомобили се е прилагало ограничение на приспадането в размер на 50 %. 
            
            
               (7)Ограничението върху правото на приспадане в рамките на исканото разрешение следва да се прилага за ДДС, платен върху лизинга на леките автомобили, проектирани за превозване на максимум девет души, с обща маса на превозното средство, непревишаваща пет тона. Автомобилите, проектирани за превозване на стоки, автомобилите със специално предназначение (напр. товарен автомобил с кран, противопожарен автомобил, автобетоносмесител), автомобилите, проектирани за превозване на десет или на повече от десет души, тракторите и ремаркетата се изключват от ограничението на правото за приспадане на ДДС. 
            
            
               (8)Данъчно задължените лица, които не желаят да прилагат ограничението на приспадането от 50 % и желаят да приспадат ДДС пропорционално на действителната употреба за стопански цели, следва да имат тази възможност въз основа на подробни данни за действителната употреба за стопански цели. 
            
            
               (9)Често е трудно да се определи кога точно даден стопански актив се използва за нестопански цели и дори когато това е възможно, процедурата често е обременителна. С исканата мярка за опростяване се премахва необходимостта да се води документация на употребата за лични нужди на служебните лизингови автомобили, а в същото време се предотвратява отклонението от данъчно облагане поради неправилно водене на документацията. Следователно е целесъобразно на Унгария да бъде предоставено разрешение да прилага исканата мярка. 
            
            
               (10)Специалната мярка следва да бъде с ограничен срок, за да може да се направи преглед на необходимостта и ефективността на мярката за дерогация и на съотношението между използването на леките автомобили за стопански и нестопански цели.
            
         
         
            
               (11)Ако Унгария прецени, че е необходимо удължаване на срока на разрешението след 2021 г., тя следва да изпрати на Комисията не по-късно от 31 март 2021 г. доклад, който включва преглед на прилаганото процентно ограничение, заедно с искането за удължаване на срока.
            
            
               (12)Дерогацията ще има незначително въздействие върху общия размер на данъчните приходи, събирани на етапа на крайно потребление, и няма да има отрицателно въздействие върху собствените ресурси на Съюза, формирани от данъка върху добавената стойност,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Чрез дерогация от членове 168 и 168а от Директива 2006/112/ЕО на Унгария се дава разрешение да ограничи до 50 % правото на приспадане на данъка върху добавената стойност (ДДС) за разходите, свързани с леки автомобили, които не се използват изцяло за стопански цели.
            
            
               Член 2
            
            
               Чрез дерогация от член 26, параграф 1, буква а) от Директива 2006/112/ЕО Унгария няма да третира като възмездна доставка на услуги употребата за нестопански цели на лек автомобил, който е част от стопанските активи на данъчно задължено лице, когато за въпросния автомобил се прилага ограничение, разрешено по силата на член 1 от настоящото решение.
            
            
               Член 3
            
            
               Членове 1 и 2 се прилагат само по отношение на леките автомобили, проектирани за превозване на максимум девет души, с обща маса на превозното средство, непревишаваща пет тона. 
            
            
               Член 4
            
            
               Членове 1 и 2 не се прилагат за следните категории леки автомобили:
            
            
               –автомобилите, проектирани за превоз на стоки; 
            
            
               –автомобилите със специално предназначение (напр. товарен автомобил с кран, противопожарен автомобил, автобетоносмесител); 
            
            
               –автомобилите, проектирани за превозване на десет или на повече от десет души; 
            
            
               –тракторите; 
            
            
               –ремаркетата. 
            
            
               Член 5
            
            
               Настоящото решение се прилага, считано от 1 януари 2019 г. и срокът му на действие изтича на 31 декември 2021 г. 
            
            
               Всяко искане за удължаване на срока на разрешението, предвидено в настоящото решение, се представя на Комисията в срок до 31 март 2021 г. и се придружава от доклад, който включва преглед на процентното ограничение, определено в член 1.
            
            
               Член 6
            
         
         
            
               Адресат на настоящото решение е Унгария. 
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        ОВ L 347, 11.12.2006 г., стр. 1.
               
               
                  
                     (2)
                  
                        COM(2004) 728 final — Предложение за Директива на Съвета за изменение на Директива 77/388/ЕИО с цел опростяване на задълженията, свързани с данъка върху добавената стойност (ОВ C 24, 29.1.2005 г., стр. 10), оттеглено на 21 май 2014 г. 
                  
                  (ОВ C 153, 21. 5. 2014 г., стр. 3). 
               
               
                  
                     (3)
                  
                        ОВ L 347, 11.12.2006 г., стр. 1.